
Az ár placebo-hatása

A téma kiválasztása során igyekeztem olyat választani, ami nem túl hétköznapi, viszont mégis jelen van a mindennapi életben. Az ár placebo-hatása tűnt a legideálisabbnak, ugyanis ebben a témában nagyon sok érdekesség rejtőzik. A dolgozat alaphipotézise az, hogy az ár mindent jobbá tesz. De vajon ez valóban így van?
Egy rövid bevezetés után néhány szóban ismertetve lesz az ár definíciója és néhány árral kapcsolatos hatás, amelyek tudat alatt érvényesülnek a vevőn a vásárlás során. Azután a placebo fogalmáról lesz szó, és egy rövid ismertető keretein belül a múltjáról, jelenbeli használatáról, és a jövőjéről is szó lesz az adott fejezetben. Fény derül majd a „hogyan?” kérdésre a placebók működésével kapcsolatosan és mindezek után, összekapcsolva ezt a két fogalmat, rátér a dolgozat az összefüggésekre, ami a téma lényege lesz. Dan Ariely és Köteles Ferenc munkássága ebben a témában lenyűgöző, és az ő kutatásaik, élményeik és tapasztalataik is bemutatásra kerülnek, és ezeken keresztül is igazolódni fog az alapfeltevésem. A saját kísérletemet is összeállítottam, amely keretein belül a koffeinmentes kávé placebo-hatását teszteltem az ár bevonásával együtt egy adott csoporton. A kapott eredmények kiértékelése és elemzése után levonásra kerülnek a következtetések, melyeken keresztül szintén csak igazolni lehet az alaphipotézist. Végezetül egy ajánlást közvetítenék a marketing területén dolgozók számára, hogy használják ki ezt a hatást, mivel ezzel elégedettebbé tudnák tenni a vásárlókat és stabilabb vásárlókört tudnának létrehozni.
A dolgozat megírásának legfőbb célja az, hogy be tudjam mutatni mindenki számára érthető módon a placebók pozitív és negatív oldalát. Fel szeretném hívni mindenkinek a figyelmét arra is, hogy az ár nem feltétlenül tükrözi a minőséget, és a fogyasztókat racionális gondolkodásra szeretném biztatni, hogy elkerüljék az esetleges csalódásokat egy drága termékben, és lássák meg a szépet és pozitívat is egy olcsóbb árucikkben.



